ananddey/assamese-wiki-corpus huggingface dataset:
ছেইণ্ট জেভিয়াৰ কলেজ, কলকাতা

ছেইন্ট জেভিয়াৰ'ছ কলেজ হৈছে ভাৰতৰ পশ্চিমবংগ ৰাজ্যৰ কলিকতা মহানগৰত অৱস্থিত ব্যক্তিগত খণ্ডৰ এখন ঐতিহ্যমণ্ডিত মহাবিদ্যালয়। এই শিক্ষানুষ্ঠানখন কলিকতা বিশ্ববিদ্যালয়ৰ অন্তৰ্ভুক্ত এখন স্বায়ত্তশাসিত মহাবিদ্যালয়। ১৮৬০ চনত স্থাপিত এই মহাবিদ্যালয়ৰ নামকৰণ কৰা হৈছিল ষোড়শ শতিকাৰ জেচুইট সন্ত ছেইণ্ট ফ্ৰান্সিছ জেভিয়াৰৰ নামেৰে। ২০০৬ চনত স্বায়ত্তশাসিত মহাবিদ্যালয়ৰ স্বীকৃতি লাভ কৰাৰ ফলত ই পশ্চিমবংগ ৰাজ্যৰ প্ৰথমখন স্বায়ত্তশাসিত মহাবিদ্যালয় হিচাপে পৰিণত হয়।

শ্ৰেণী:Infobox map without OSM relation ID on Wikidata
অমন শেৰাৱত

অমন শেৰাৱত (ইংৰাজী: Aman Sehrawat; জন্ম: ১৬ জুলাই ২০০৩) হাৰিয়ানাৰ এজন ভাৰতীয় ফ্ৰীষ্টাইল মল্লযুঁজাৰু। ২০২৪ চনত বিস্কেকত অনুষ্ঠিত হোৱা এছিয়ান ৰেছলিং অলিম্পিক অৰ্হতা প্ৰতিযোগিতাত অংশগ্ৰহণ কৰি ২০২৪ চনত পেৰিছত অনুষ্ঠিত হোৱা গ্ৰীষ্মকালীন অলিম্পিকৰ বাবে যোগ্যতা অৰ্জন কৰে আৰু ৫৭ কেজি শাখাত ব্ৰঞ্জৰ পদক লাভ কৰে। তেওঁ হৈছে ২০২৪ চনৰ গ্ৰীষ্মকালীন অলিম্পিকৰ বাবে ভাৰতৰ পৰা যোগ্যতা অৰ্জন কৰা একমাত্ৰ পুৰুষ মল্লযুঁজাৰু। গাঁৱত তেওঁ প্ৰথমে বোকা মল্লযুঁজত অংশগ্ৰহণ কৰিছিল। ২০১২ চনৰ গ্ৰীষ্মকালীন অলিম্পিকত সুশীল কুমাৰে ৰূপৰ পদক জয় কৰিছিল। সেই জয়ৰ দ্বাৰা অনুপ্ৰাণিত হৈ তেওঁ ১০ বছৰ বয়সত উত্তৰ দিল্লীৰ ছাত্ৰাশাল ষ্টেডিয়ামত নামভৰ্তি কৰে। মাত্ৰ ১১ বছৰ বয়সতে তেওঁ পিতৃ-মাতৃ দুয়োকে হেৰুৱাইছিল।

কৰ্মজীৱন

২০২১ চনত শেৰাৱতে প্ৰথমবাৰৰ বাবে ৰাষ্ট্ৰীয় চেম্পিয়নশ্বিপৰ খিতাপ দখল কৰে। প্ৰথমতে তেওঁ প্ৰশিক্ষক ললিত কুমাৰৰ অধীনত প্ৰশিক্ষণ গ্ৰহণ কৰিছিল।

২০২২ চনৰ এছিয়ান গেমছত তেওঁ ৫৭ কেজি শাখাত ব্ৰঞ্জৰ পদক লাভ কৰে। ২০২৩ চনৰ এপ্ৰিল মাহত কাজাখাস্তানৰ আস্তানাত অনুষ্ঠিত এছিয়ান ৰেছলিং চেম্পিয়নশ্বিপত তেওঁ সোণৰ পদক লাভ কৰিছিল।

২০২৪ চনত পেৰিছত অনুষ্ঠিত হোৱা গ্ৰীষ্মকালীন অলিম্পিকৰ ৫৭ কেজি শাখাত তেঁও ব্ৰঞ্জৰ পদক লাভ কৰে।

তথ্য সংগ্ৰহ

শ্ৰেণী:ভাৰতৰ মল্লযোদ্ধা
শ্ৰেণী:অলিম্পিকত পদক বিজয়ী ভাৰতীয়
শ্ৰেণী:জীৱিত ব্যক্তি
শ্ৰেণী:হাৰিয়ানাৰ ব্যক্তি
শ্ৰেণী:অৰ্জুন বঁটা বিজয়ী
মান্যতা দত্ত

মান্যতা দত্ত (ইংৰাজী: Maanayata Dutt; জন্ম নাম দিলনৱাজ শ্বেখ; জন্ম: ২২ জুলাই ১৯৭৮) এগৰাকী ভাৰতীয় উদ্যমী, প্ৰাক্তন অভিনেত্ৰী আৰু সঞ্জয় দত্ত প্ৰডাকচনছৰ বৰ্তমানৰ মুখ্য কাৰ্যবাহী বিষয়া (চিইঅ')। তেওঁ ২০০৮ চনত বলীউড অভিনেতা সঞ্জয় দত্তৰ সৈতে বিবাহপাশত আবদ্ধ হয়। তেওঁ বিশেষকৈ প্ৰকাশ ঝাৰ ২০০৩ চনৰ ছবি গংগাজলত কৰা আইটেম ডান্সৰ বাবে পৰিচিত।

ব্যক্তিগত জীৱন

nail|স্বামী সঞ্জয় দত্তৰ সৈতে মান্যতা দত্ত
মান্যতা দত্তৰ জন্ম ১৯৭৮ চনৰ ২২ জুলাইত মুম্বাইৰ এক মুছলমান ব্যৱসায়ী পৰিয়ালত দিলনৱাজ শ্বেখ নামেৰে হৈছিল। আদালতত বিবাহখনৰ বৈধতাৰ বাবে তেওঁ আৰ্য সমাজৰ ৰীতি অনুসৰি হিন্দু ধৰ্ম গ্ৰহণ কৰিছিল। দুবছৰৰ পাছত ২০১০ চনৰ ২১ অক্টোবৰত তেওঁ যমজ সন্তানৰ মাতৃ হয়— পুত্ৰ শ্বাহৰান আৰু কন্যা ইকৰা।

কেৰিয়াৰ

বিবাহৰ পূৰ্বে আৰু দত্তক লগ পোৱাৰ আগতে মান্যতাই অভিনেতা নিমিত বৈষ্ণৱৰ বিপৰীতে লাভৰ্ছ লাইক আছৰ দৰে হিন্দী ছবিত কাম কৰিছিল। পৰৱৰ্তী সময়ত ছবিখনৰ স্বত্ব সঞ্জয় দত্তই ২০ লাখ টকাত ক্ৰয় কৰিছিল।

জনপ্ৰিয় সংস্কৃতিত

২০১৮ চনৰ ২৯ জুনত মুক্তি পোৱা ৰাজকুমাৰ হিৰাণীৰ পৰিচালনাত সঞ্জয় দত্তৰ জীৱনৰ ওপৰত আধাৰিত জীৱনীমূলক ছবি সঞ্জুত অভিনেত্ৰী দিয়া মিৰ্জাই তেওঁৰ চৰিত্ৰটো ৰূপায়ণ কৰিছে, আনহাতে ৰণবীৰ কাপুৰে মুখ্য ভূমিকাত অভিনয় কৰিছে।

তথ্যসূত্ৰ

বাহ্যিক সংযোগ

শ্ৰেণী:হিন্দী চলচ্চিত্ৰৰ অভিনেত্ৰী
অসমীয়া প্ৰতিদিন

অসমীয়া প্ৰতিদিন হৈছে এখন অসমীয়া দৈনিক বাতৰি কাকত। ১৯৯৫ চনত প্ৰথম প্ৰকাশ পায়। প্ৰতিষ্ঠাপক সম্পাদক অজিত কুমাৰ ভূঞা। প্ৰথম কাৰ্য্যবাহী সম্পাদক পৰাগ কুমাৰ দাস। বৰ্তমানৰ মুখ্য সম্পাদক নিত্য বৰা, মুখ্য সহযোগী সম্পাদক অচ্যুত কুমাৰ পাটোৱাৰী আৰু কাৰ্যবাহী সম্পাদক ধৈৰ্য হাজৰিকা। বাতৰি কাকতখনৰ গৰাকী জয়ন্ত বৰুৱাৰ হৈ যতীন চৌধুৰীয়ে প্ৰকাশ কৰে। জয়ন্ত বৰুৱা মালিকানাধীন এই কাকত গোষ্ঠীটোৰ দ্বাৰা প্ৰকাশিত আন আন কাকত আৰু আলোচনী হ'ল: সাদিন, সাতসৰী আৰু নন্দিনী। অসমীয়া প্ৰতিদিন কাকতখনৰ চাৰিটা সংস্কৰণ গুৱাহাটী, ডিব্ৰুগড়, লখিমপুৰ আৰু বঙাইগাঁওৰ পৰা প্ৰকাশিত।

সমল

এই কাকতখনে অসমক কেন্দ্ৰ কৰি সমগ্ৰ উত্তৰ-পূব ভাৰতৰ বিষয়ে লগতে কিছু পৰিমাণে আন্তঃৰাষ্ট্ৰীয় বা-বাতৰি, আলোকচিত্ৰ আদি পৰিবেশন কৰি আহিছে। এই কাকতখনে ইণ্টাৰনেট সংস্কৰণো মুকলি কৰিছে। কাকতখনত সাধাৰণতে ১৬ পৃষ্ঠা সন্নিবিষ্ট থাকে, য’ত প্ৰত্যেক পৃষ্ঠা অনুসৰি বাতৰিৰ প্ৰকাৰবোৰ শ্ৰেণীকৰণ কৰা হয়। পৃষ্ঠাসমূহ সাধাৰণতে আঞ্চলিক বাতৰি, সম্পাদনা মেজ, সাহিত্য, আন্তঃৰাষ্ট্ৰীয় বাতৰি, প্ৰতিদিনৰ খেলপথাৰ, ব্যৱসায়-বাণিজ্য আদিৰ দৰে ভাগত বিভক্ত থাকে।

তথ্য সংগ্ৰহ

বাহ্যিক সংযোগ

অসমীয়া প্ৰতিদিনৰ ইণ্টাৰনেট সংস্কৰণ

শ্ৰেণী:অসমৰ সংবাদ পত্ৰ
ৰংখেৰ

ৰংখেৰ বা ৰংকেৰ অসমৰ অন্যতম জনগোষ্ঠী কাৰ্বিসকলৰ কৃষিৰ আৰম্ভণিতে পতা এক পৱিত্ৰ উৎসৱ। বছৰৰ কৃষিকৰ্ম আৰম্ভ কৰাৰ আগে আগে শস্যৰ আৰু গাঁৱৰ ৰাইজৰ মঙ্গল কামনা কৰি কাৰ্বিসকলে ৰংখেৰ উৎসৱ পালন কৰে। আচলতে ৰংখেৰ এক ধৰ্মীয় পূজা অনুষ্ঠান।

প্ৰকাৰ

কাৰ্বি জনগোষ্ঠীৰ লোক অসমৰ নানা ঠাইত সিঁচৰতি হৈ আছে। ৰংখেৰ উৎসৱ সকলো অঞ্চলতে একে নহয়। পাহাৰ ভৈয়াম আদি অঞ্চলভেদে ইয়াৰ কেইবাটাও প্ৰকাৰ আছে; যেনে- পিৰ্দা ৰংকেৰ, আজ’ ৰংকেৰ, ৱফং ৰংকেৰ আদি। এই পূজাবোৰত হেম্ফু, মুক্ৰা, ৰাচিনজা, থানক্ৰেহিনী আদি দেৱতাক পূজা কৰা হয়।

ৰীতি-নীতি

বেলেগ বেলেগ ৰংকেৰ উৎসৱ বেলেগ বেলেগ সময়ত পতা হয়। দিনৰ ভাগত এই পূজা হ’লে, তাক ’পিৰ্দাৰ ৰংকেৰ’ বোলা হয় আৰু ই এদিনীয়াকৈ পতা হয়। নিশাৰ ভাগত অনুষ্ঠিত হোৱা পূজাক ’অজ’ ৰংকেৰ’ বোলে আৰু একোটা অঞ্চলৰ ৰাইজে পাঁচ বছৰৰ মূৰে মূৰে মিলি সমজুৱাকৈ পতা এই উৎসৱক ’ৱফং ৰংকেৰ’ বোলা হয়। এই উৎসৱ দুদিনীয়াকৈ পালন কৰা হয়। ৱফং ৰংকেৰৰ দ্বিতীয় দিনা লক্ষ্মীদেৱীক উদ্দেশ্যি পূজা কৰা হয় আৰু সেইদিনা ৰাইজে পূজাৰ বাবে আগবঢ়োৱা ধান সকলোৰে মাজত ভগাই দিয়া হয়। খেতিয়কসকলে সেই ধান আন বীজৰ লগত মিহলাই খেতিত সিঁচিলে খেতিৰ উৎপাদন ভাল হয় বুলি বিশ্বাস কৰা হয়। লক্ষ্মীক উদ্দেশ্যি কৰা পূজাক ’লখি কেকুৰ’ বোলে।
ৰংকেৰ কাৰ্বি জনগোষ্ঠীৰ ৰাইজে মিলি সমূহীয়াকৈ পালন কৰি অহা এক ধৰ্মীয় অনুষ্ঠান। প্ৰত্যেকখন কাৰ্বি গাঁৱত এই পূজা কৰাটো বাধ্যতামূলক হিচাপে পৰিগণিত হৈ আহিছে। ইয়াৰ প্ৰধান উদ্দেশ্য গাঁওবাসীৰ মঙ্গল কামনা কৰা। এই পূজাৰ বাবে প্ৰায় ১৯-২০ মিটাৰ বেদী নিৰ্মাণ কৰি
অতীজতে ৰংকেৰ পূজা উপলক্ষে নৰবলি দিয়া হৈছিল। আজিকালি এই প্ৰথা বন্ধ হৈছে। ৰংকেৰ পূজাত ছাগলী আৰু কুকুৰাই প্ৰধানকৈ বলি দিয়া হয়। এই পূজাত দিয়া বলিৰ মাংস ৰান্ধি হৰলাং(স্থানীয় মদ) আৰু ভাতৰ লগত পূজাৰ শেষত খোৱা হয়। মহিলাসকলে এই পূজাত অংশ গ্ৰহণ কৰিব নোৱাৰে। আজিকলি এই পূজা সৰ্বজনীন হিচাপে পালন কৰা হয়। অৱশ্যে নাৰী আৰু পুৰুষৰ পূজাত সমাৱেশ হোৱাৰ স্থান বেলেগ বেলেগ হয়।

তথ্য সংগ্ৰহ

শ্ৰেণী:অসমৰ উৎসৱসমূহ
সুশীলা মহৰ্জন

সুশীলা মহৰ্জন এগৰাকী নেপালী জৈৱ ৰসায়নবিদ আৰু জৈৱ প্ৰযুক্তিবিদ। তেওঁ নেপালৰ 'ৰিচাৰ্চ ইনষ্টিটিউট ফৰ বায়োছায়েন্স এণ্ড বায়োটেকন’লজী'ৰ (RIBB) গৱেষণা সঞ্চালক। ২০১১ চনত তেওঁ এই প্ৰতিষ্ঠানটো সহ-প্ৰতিষ্ঠা কৰিছিল।

প্ৰষ্ঠভূমি আৰু শিক্ষা

নেপালৰ ললিতপুৰ জিলাৰ বাদেগাঁৱত সুশীলা মহৰ্জনৰ জন্ম হৈছিল। তেওঁৰ পিতৃৰ নাম জিত গোবিন্দ মহৰ্জন আৰু মাতৃৰ নাম ৰাধা দেৱী মহৰ্জন। তেওঁৰ তিনিগৰাকী ভগ্নী আৰু এজন ভাতৃ আছে। তেওঁ আৰ্ণিকো চেকেণ্ডাৰী বোৰ্ডিং স্কুলৰ পৰা স্কুলীয়া শিক্ষা সমাপ্ত কৰি অমৃত ছায়েন্স কলেজত অধ্যয়ন কৰে। ইয়াৰ পিছত তেওঁ ত্ৰিভুৱন বিশ্ববিদ্যালয়ৰ পৰা জৈৱ ৰসায়নত স্নাতকোত্তৰ ডিগ্ৰী লাভ কৰে। পৰৱৰ্তী সময়ত তেওঁ দক্ষিণ কোৰিয়াৰ ছান মুন বিশ্ববিদ্যালয়ৰ পৰা পিএইচডি ডিগ্ৰী লাভ কৰে।

কৰ্মজীৱন

সুশীলা মহৰ্জন নেপালৰ 'ৰিচাৰ্চ ইনষ্টিটিউট ফৰ বায়োছায়েন্স এণ্ড বায়োটেকন’লজী'ৰ গৱেষণা সঞ্চালক। তেওঁ ঔষধৰ ক্ষেত্ৰত ব্যৱহাৰ কৰিব পৰা মাটিৰ অণুজীৱৰ (soil microbes) ওপৰত গৱেষণা চলাইছে, য'ত নতুন এণ্টিবায়োটিক প্ৰস্তুত কৰাৰ সম্ভাৱনীয়তা অন্তৰ্ভুক্ত হৈ আছে। তেওঁৰ এই অনন্য কামৰ স্বীকৃতি স্বৰূপে ২০১৬ চনত তেওঁ উন্নয়নশীল দেশৰ ৫ গৰাকী যুৱ বিজ্ঞানীৰ ভিতৰত এগৰাকী হিচাপে 'এলছেভিয়াৰ ফাউণ্ডেশ্যন বঁটা' লাভ কৰে।

নেপাললৈ ঘূৰি আহি তেওঁ চিকিৎসা বিজ্ঞানত প্ৰাকৃতিক সম্পদৰ ব্যৱহাৰৰ ওপৰত কাম আৰম্ভ কৰে। তেওঁ উচ্চ উচ্চতাৰ মাটিত থকা 'ষ্ট্ৰেপ্টোমাইচিছ'ৰ (streptomyces) ওপৰত গৱেষণা কৰি বৰ্তমানৰ ঔষধৰ প্ৰতি প্ৰতিৰোধ গঢ়ি তোলা ৰোগসমূহৰ বাবে নতুন এণ্টিবায়োটিক বিকশিত কৰাৰ কাম কৰিছে। তদুপৰি তেওঁ নেপালত বিজ্ঞান শিক্ষাৰ মান উন্নত কৰাৰ বাবে ছাত্ৰ-ছাত্ৰীসকলক গৱেষণাগাৰত ব্যৱহাৰিক শিক্ষা গ্ৰহণ কৰিবলৈ উৎসাহিত কৰি আহিছে।

২০১৮ চনৰ এপ্ৰিল মাহলৈকে মহৰ্জনে বষ্টনৰ ব্ৰিগাম এণ্ড উইমেনছ হাস্পতালত এগৰাকী পষ্ট-ডক্টৰেল গৱেষক হিচাপে 'অৰ্গেন-অন-এ-চিপ' (organ-on-a-chip) পদ্ধতি ব্যৱহাৰ কৰি ৰোগৰ ক্ষেত্ৰত লিংগ বৈষম্যৰ ওপৰত গৱেষণা কৰি আছিল।

তথ্যসূত্ৰ

বাহ্যিক সংযোগ

লিংকড-ইনত সুশীলা মহৰ্জন

শ্ৰেণী:নেপালৰ ব্যক্তি
শ্ৰেণী:জৈৱ ৰসায়নবিদ
শ্ৰেণী:মহিলা বিজ্ঞানী
ৰিতেশ দেশমুখ

ৰিতেশ বিলাসৰাও দেশমুখ হৈছে এগৰাকী ভাৰতীয় অভিনেতা, প্ৰয়োজক, যি হিন্দী আৰু মাৰাঠী চলচ্চিত্ৰৰ লগত জড়িত। তেওঁ মহাৰাষ্ট্ৰৰ প্ৰাক্তন মুখ্যমন্ত্ৰী তথা ৰাজনীতিবিদ বিলাসৰাও দেশমুখৰ পুত্ৰ।

ব্যক্তিগত জীৱন

দেশমুখৰ জন্ম হৈছিল ১৯৭৮ চনৰ ১৭ ডিচেম্বৰত, মুম্বাইত মহাৰাষ্ট্ৰৰ প্ৰাক্তন মুখ্যমন্ত্ৰী তথা কেন্দ্ৰীয় লঘূ উদ্যোগ আৰু ৰাজহুৱা উদ্যোগ মন্ত্ৰী বিলাসৰাও দেশমুখ আৰু বৈশালী দেশমুখৰ ঘৰত। তেওঁৰ জ্যেষ্ঠ ভাতৃ অমিত দেশমুখ লাটুৰ চহৰৰ বিধায়ক আৰু কনিষ্ঠ ভাতৃ ধীৰাজ দেশমুখ লাটুৰ গ্ৰাম্যৰ বিধায়ক আছিল। তেওঁৰ ডাঙৰ বায়েক অদিতি দেশমুখ, এগৰাকী অভিনেত্ৰী আৰু কনিষ্ঠ ভনীয়েক দীপশিখা দেশমুখ এগৰাকী চলচ্চিত্ৰ প্ৰযোজক।

তথ্য সংগ্ৰহ

শ্ৰেণী:সংক্ষিপ্ত জীৱনী
লীনা শৰ্মা

লীনা শৰ্মা এগৰাকী অসমীয়া গল্পকাৰ আৰু ঔপন্যাসিক। চাকৰিসূত্ৰে ভাৰতীয় ৰেল বিভাগৰ শীৰ্ষ বিষয়া ৰূপে তেওঁ গুৱাহাটীৰ মালিগাঁও সদৰ কাৰ্যালয়ত কৰ্মৰত আছিল। ইতিমধ্যে তেওঁ চাকৰিৰ পৰা অৱসৰ গ্ৰহণ কৰিছে।

১৯৬২ চনৰ ১১ ডিচেম্বৰৰ দিনা গুৱাহাটীৰ নিজৰাপাৰাত লীনা শৰ্মাৰ জন্ম হৈছিল। দেউতাক সংস্কৃত পণ্ডিত ডিম্বেশ্বৰ শৰ্মাৰ তেওঁ কনিষ্ঠ কন্যা আছিল। ঘৰুৱা বৌদ্ধিক পৰিৱেশত লীনাই সৰুৰে পৰা সাহিত্য চৰ্চা কৰিছিল। এই সাহিত্য চৰ্চা পিছৰ জীৱনতো অব্যাহত আছিল আৰু তেওঁ ধাৰাবাহিক ভাৱে গল্প-উপন্যাস লিখাই নহয় বিভিন্ন কাকত আলোচনীত নিয়মিত স্তম্ভ লেখনো কৰিছে। প্ৰকাশ, গৰীয়সী আদি মানবিশিষ্ট আলোচনীৰ তেওঁ নিয়মীয়া গল্পকাৰ। শৰ্মাই ইংৰাজী ভাষাতো লেখা-মেলা কৰে আৰু A Melody in the Wilderness তেওঁৰ প্ৰথমখন ইংৰাজী উপন্যাস।

বিবাহসূত্ৰে লীনা শৰ্মা ভাৰতীয় আৰক্ষী সেৱাৰ অসম মেঘালয় কেডাৰৰ এগৰাকী অৱসৰপ্ৰাপ্ত বিষয়া আৰু অসম আৰক্ষীৰ প্ৰাক্তন সঞ্চালক-প্ৰধান কুলধৰ শইকীয়াৰ পত্নী। কুলধৰ শইকীয়াও এগৰাকী সাহিত্য অকাডেমি বঁটা প্ৰাপ্ত অসমীয়া গল্পকাৰ আৰু অসম সাহিত্য সভাৰ সভাপতি। তেওঁলোকৰ একমাত্ৰ সন্তান আৰণ্যক শইকীয়া নগাঁও জিলাৰ সহকাৰী আয়ুক্ত।

গ্ৰন্থপঞ্জী

লীনাচ পয়েমচ (১৯৮৯)
আধা সজা প্ৰতিমা (১৯৯৯)
নৈশব্দৰ মাজত শব্দ (২০০০)
আভৰণ (২০০২)
সাগৰিকা (২০০২)
অহ্ন-অপৰাহ্ন (২০০৬)
অমৃষা (২০০৭)
কৃষ্ণধাৰা

তথ্য উৎস

শ্ৰেণী:অসমৰ ব্যক্তি
শ্ৰেণী:জীৱিত ব্যক্তি
শ্ৰেণী:অসমীয়া গল্পকাৰ
শ্ৰেণী:চৰকাৰী বিষয়া
কিয়ানৌচ আয়াৰী

কিয়ানৌচ আয়াৰী (ফাৰ্চী: کیانوش عیاری; জন্ম ১৪ মে', ১৯৫১) হৈছে এজন ইৰানী চলচ্চিত্ৰ পৰিচালক আৰু চিত্ৰনাট্যকাৰ। তেওঁ নিজৰ বাস্তৱসন্মত শৈলী আৰু ব্যতিক্ৰমী কাহিনীৰ বাবে বিখ্যাত। তেওঁৰ উল্লেখযোগ্য কামৰ ভিতৰত টু বি অৰ নট টু বি (১৯৯৮) চলচ্চিত্ৰত দেখুওৱা হৃদযন্ত্ৰ সংৰোপণৰ কাহিনী অথবা ৱেক আপ, আৰজু! (২০০৫) চলচ্চিত্ৰত ২০০৩ চনৰ ভয়ংকৰ বাম ভূমিকম্পৰ পিছত এজন শিক্ষকৰ ভাগ্যৰ পৰিণতি আদি অন্যতম। তেওঁ চাৰিখন ক্ৰিষ্টাল চিমৰ্গ, এটা বাবেজ বঁটা (হাফেজ বঁটা), দুটা ইৰান চিনেমা চেলিব্ৰেশ্যন বঁটা আৰু তিনিটা ইৰান ফিল্ম ক্ৰিটিকছ এণ্ড ৰাইটাৰ্ছ এছ’চিয়েচন বঁটাকে ধৰি বিভিন্ন সন্মান লাভ কৰিছে।

জীৱন আৰু কৰ্মজীৱন

তেওঁৰ জন্ম ইৰানৰ দক্ষিণ-পশ্চিম অঞ্চলৰ আহভাজ চহৰত হৈছিল। আয়াৰীয়ে ৮ মিলিমিটাৰৰ চুটি ছবি নিৰ্মাণৰ জৰিয়তে নিজৰ চলচ্চিত্ৰ জীৱন আৰম্ভ কৰিছিল। তেওঁৰ প্ৰথম বৃত্তিপেছাদাৰী চলচ্চিত্ৰ আছিল টানুৰেয়েহ দিভ। তেওঁৰ নিৰ্মিত আবাদানী-হা চলচ্চিত্ৰখনে ১৯৯৪ চনত ল'কাৰ্নো চলচ্চিত্ৰ উৎসৱত শ্ৰেষ্ঠ চলচ্চিত্ৰৰ চিলভাৰ লিপাৰ্ড বঁটা লাভ কৰিছিল। তেওঁৰ আটাইতকৈ বিতৰ্কিত চলচ্চিত্ৰ দা পেটাৰ্নেল হাউচ ৬৯সংখ্যক ভেনিছ আন্তঃৰাষ্ট্ৰীয় চলচ্চিত্ৰ উৎসৱত প্ৰদৰ্শিত হৈছিল। অৱশ্যে ২০১৬ চনৰ ডিচেম্বৰ মাহলৈকে ইৰানত এইখন ৰাজহুৱাকৈ মুক্তি দিয়া হোৱা নাছিল, যদিও আমেৰিকা যুক্তৰাষ্ট্ৰৰ কেইটামান প্ৰেক্ষাগৃহত ইয়াৰ প্ৰদৰ্শনী কৰা হৈছিল। মেহদী হাশেমী নামৰ ইৰানী থিয়েটাৰ আৰু চলচ্চিত্ৰৰ অন্যতম শ্ৰেষ্ঠ অভিনেতাই যোৱা দুটা দশকত আয়াৰীৰ চিনেমাৰ মুখ্য চৰিত্ৰত অভিনয় কৰি আহিছে। ইয়াৰ ভিতৰত থাউজাণ্ড আইজ ধাৰাবাহিক, ৰুজেগাৰ-এ গাৰিব ধাৰাবাহিক, দা পেটাৰ্নেল হাউচ আৰু তেওঁৰ শেহতীয়া চলচ্চিত্ৰ কানাপে অন্যতম।

ব্যক্তিগত জীৱন

তেওঁৰ ভাতৃ দৰিয়ুচ আয়াৰী এজন চিনেমেট’গ্ৰাফাৰ। তেওঁলোকে একেলগে থাউজাণ্ড আইজ ধাৰাবাহিক, ৰুজেগাৰ-এ গাৰিব ধাৰাবাহিক আৰু দা পেটাৰ্নেল হাউচ চলচ্চিত্ৰত কাম কৰিছিল।

২০২৬ চনৰ ৩ ফেব্ৰুৱাৰীত আয়াৰীয়ে ইৰানী চলচ্চিত্ৰ উদ্যোগৰ কেইবাজনো বিশিষ্ট ব্যক্তিৰ সৈতে মিলি ইৰানৰ চৰকাৰী বিৰোধী প্ৰতিবাদক সমৰ্থন কৰি আৰু প্ৰতিবাদকাৰীসকলৰ ওপৰত চৰকাৰৰ দমনমূলক পদক্ষেপক গৰিহণা দি এখন যুটীয়া বিবৃতিত স্বাক্ষৰ কৰিছিল।

তথ্যসূত্ৰ

বাহ্যিক সংযোগ

শ্ৰেণী:ইৰানৰ ব্যক্তি
শ্ৰেণী:চলচ্চিত্ৰ পৰিচালক
শ্ৰেণী:চিত্ৰনাট্য লেখক
বিং ক্ৰাজবি

হেৰি লিলিছ ক্ৰাজবি Bing Crosby (1903-1977) আমেৰিকান গায়ক হিচাপে অভিহিত কৰা হয়। তেওঁক বিংশ শতিকাৰ আটাইতকৈ বেছি প্ৰভাৱশালী সংস্কৃতিক ব্যক্তিত্ব। নৃত্য আৰু ফেশ্বনৰ জগতলৈ আগবঢ়োৱা অনবদ্য অৱদান আৰু তেওঁৰ ব্যক্তিগত জীৱনৰ জনপ্ৰিয় মাধ্যমত। গোটেই বিশ্বতে তেওঁৰ আনুমানিক ১০০০ মিলিয়ন ৰেকৰ্ড বিক্ৰী হৈছে।

তথ্য উৎস

শ্ৰেণী:আমেৰিকান কণ্ঠশিল্পী
শ্ৰেণী:একাডেমী বঁটা বিজয়ী
কল

কল হৈছে 'মুছেছি' পৰিয়ালৰ অন্তৰ্গত 'মুছা' জাতৰ বিভিন্ন ধৰণৰ বৰ্ণসংকৰ আৰু সাধাৰণ প্ৰজাতিৰ উদ্ভিদত উৎপাদিত এক প্ৰকাৰৰ দীঘলীয়া আকৃতিৰ, খোৱাৰ উপযোগী ফল।

উদ্ধৃতিসমূহ

তিনিশ ষাঠী জোপা ৰুবা কলমাহেকে পষেকে চিকুনাবা তল।পাত-পচলা লাভত খাবালঙ্কাৰ বনিজ ঘৰতে পাবা॥ - ডাকৰ বচন
পুহত কল, মাঘত জল,তেহে পাবা গাত বল। - ফকৰা যোজনা
আঠীয়াত গোবৰ, মনোহৰত জাবৰ৷ পুৰাত সাঁই, মালভোগত ছাই৷- ডাকৰ বচন
এহাত এমুঠন কলৰ পোত। তেহে চাবা কলৰ গোট॥- ডাকৰ বচন
সুফল কদলী(কল) সুতিৰী ফেদেলী৷- ফকৰা যোজনা
খালি পেটে জল, ভৰা পেটে কল৷
কল খালে বল পায়৷

উৎস

বাহ্যিক সংযোগ

শ্ৰেণী:ফল
পতঞ্জলি

পতঞ্জলি (খ্ৰীষ্টপূৰ্ব ২য় শতিকা) এজন প্ৰাচীন ভাৰতীয় ঋষি, কেইবাখনো সংস্কৃত গ্ৰন্থৰ ৰচনাৰ কৃতিত্ব লাভ কৰে। ইয়াৰে আটাইতকৈ ডাঙৰ গ্ৰন্থখন হৈছে পতঞ্জলিৰ যোগসূত্ৰ, এইখন যোগাসনৰ ধ্ৰুপদী গ্ৰন্থ।

উদ্ধৃতি

আসনে শৰীৰত সিদ্ধতা, ৰূপত সৌন্দৰ্য্য, কৃপা, শক্তি, দৃঢ়তা আৰু হীৰা সদৃশ জিলিকনি আৰু উজ্জ্বলতা আনে।
কৰ্মযোগ ,যি আত্মাৰ মিলনৰ ফালে লৈ যায়—এটা তীব্ৰ ইচ্ছা, আধ্যাত্মিক আত্ম-আৱিষ্কাৰ আৰু ভগৱানৰ প্ৰতি ভক্তি।
চেতনাৰ উচ্চ পৰ্যায়ত আহৰণ কৰা জ্ঞান অনুমান আৰু প্ৰমাণৰ জৰিয়তে আহৰণ কৰা জ্ঞানৰ পৰা পৃথক, কাৰণ ই নিৰ্দিষ্ট বিষয়ৰ সৈতে জড়িত।

উৎস

বাহ্যিক সংযোগ

English translation of the Yoga Sutras by T.K.V.Desikachar, with links to 6 additional English translations and word-by-word definitions of included source text
Cultivating Loneliness: The Ethical Fragrance of Yoga - A Commentary on Patanjali's Yoga Sutras, by Sri Nitin Kumar.
শ্ৰেণী:লেখক
শ্ৰেণী:ভাৰতৰ ব্যক্তি
শ্ৰেণী:মৃত ব্যক্তি
চালমা ইছমাইল

তন শ্ৰী চালমা বিণ্টি ইছমাইল এগৰাকী মালয়েছিয়াৰ চিকিৎসক আছিল আৰু প্ৰথমগৰাকী মালয়েছিয়ান মালয় মহিলা, যিয়ে চিকিৎসক হিচাপে যোগ্যতা অৰ্জন কৰিছিল। ১৯৬৭ চনত ব্যক্তিগত চিকিৎসালয় মুকলি কৰা প্ৰথম মালয় সাধাৰণ চিকিৎসকসকলৰ ভিতৰত অন্যতম হৈ পৰে তেওঁ।

জীৱনী

১৯১৮ চনৰ ১৯ ​​ডিচেম্বৰত কেদাহৰ আলোৰ চেটাৰত চালমা ইছমাইলৰ জন্ম হৈছিল। কামপুং বাৰু বালিকা বিদ্যালয়, কোলেজ চুলতান আব্দুল হামিদ(Kolej Sultan Abdul Hamid), আৰু চুলতান আছমা মাধ্যমিক বিদ্যালয়ত পঢ়িছিল, য'ত এতিয়া তেওঁৰ নামেৰে এটা ঘৰ আছে। ১৯৩৩ চনত জুনিয়ৰ কেম্ব্ৰিজ আৰু ১৯৩৫ চনত ছিনিয়ৰ কেম্ব্ৰিজৰ পৰীক্ষা সম্পূৰ্ণ কৰে, কেদাহৰ পৰা ছিনিয়ৰ কেম্ব্ৰিজত সুখ্যাতিৰে উত্তীৰ্ণ হোৱা প্ৰথমগৰাকী ছোৱালী তেওঁ। ১৯৩৬ চনত ছিংগাপুৰৰ কিং এডৱাৰ্ড সপ্তম কলেজ অৱ মেডিচিনত চিকিৎসা বিজ্ঞানৰ অধ্যয়ন আৰম্ভ কৰে। দ্বিতীয় বিশ্বযুদ্ধৰ সময়ত কলেজখনৰ ক্লাছ বন্ধ হৈ পৰে আৰু সেয়েহে ১৯৪১ চনত চালমাই মালয়েছিয়ালৈ উভতি আহি এলৰ চেটাৰ জেনেৰেল হস্পিতালত প্ৰশিক্ষাৰ্থী চিকিৎসক হিচাপে কাম কৰে। ১৯৪৬ চনত তেওঁ পুনৰ অধ্যয়ন আৰম্ভ কৰে আৰু ১৯৪৭ চনত চিকিৎসা আৰু অস্ত্ৰোপচাৰত অনুজ্ঞাপত্ৰ লাভ কৰে।

তথ্য সূত্ৰ

শ্ৰেণী:চিকিৎসাবিদ
শ্ৰেণী:নাৰী
শ্ৰেণী:মৃত ব্যক্তি
শ্ৰেণী:মালয়েছিয়াৰ ব্যক্তি
শ্ৰেণী:প্ৰথম মহিলা চিকিৎসক
কৃতি ভাৰতী

কৃতি ভাৰতী (জন্ম ১৯ আগষ্ট, ১৯৮৭) এগৰাকী ভাৰতীয় পুনৰ্বাসন মনোবিজ্ঞানী আৰু শিশু অধিকাৰ কৰ্মী। ভাৰতীয়ে ভাৰতত বাল্যবিবাহ ৰ প্ৰথমগৰাকী বাতিলকাৰী হিচাপে শিৰোনাম দখল কৰিছিল।

মূলতঃ বাল্যবিবাহৰ বলি হোৱা লোকসকলৰ উদ্ধাৰ আৰু পুনৰুদ্ধাৰ আৰু কল্যাণ নিশ্চিত কৰা অলাভজনক সংস্থা সাৰ্থী ট্ৰাষ্টৰ তেওঁ প্ৰতিষ্ঠাপক আৰু পৰিচালক। ভাৰতীৰ দলটোৱে ৪১টাতকৈও অধিক বাল্যবিবাহ বাতিল কৰাৰ লগতে ১৪০০ৰো অধিক বাল্যবিবাহ সংঘটিত হোৱাত বাধা প্ৰদান কৰিছে।

সৰুতে ভাৰতীক অভিশপ্ত বুলি গণ্য কৰা আত্মীয়ই শাৰীৰিক আৰু মৌখিক অত্যাচাৰ কৰিছিল। এজন ব্যক্তিয়ে তেওঁক ১০ বছৰ বয়সত ধীৰে ধীৰে বিষ দিয়াৰ পৰিসৰলৈকে লৈ গৈছিল৷ ভাৰতীয়ে কোনোমতে বাচিবলৈ সক্ষম হৈছিল যদিও তেওঁ বিচনাত পৰি পক্ষাঘাতগ্ৰস্ত হৈ পৰিছিল। তেখেতে বিভিন্ন চিকিৎসালয়ৰ পৰা কেইবাটাও চিকিৎসা লৈছিল৷ তেওঁৰ নিৰাময়ৰ কাৰণ ৰেইকী থেৰাপী বুলি কয়।

সুস্থ হৈ উঠাৰ লগে লগে তেওঁ জাতি ব্যৱস্থা, ধৰ্ম আৰু আত্মীয়ৰ পৰা নিজকে মুক্ত কৰাৰ প্ৰয়াসত শেষ নাম সলনি কৰি "ভাৰতী" (ভাৰতীয় কন্যা) কৰি লয়।

পক্ষাঘাতৰ বাবে ভাৰতীয়ে চতুৰ্থ শ্ৰেণী শেষ কৰিব পৰা নাছিল। তৎস্বত্ত্বেও তেওঁ বৰ্ডৰ পৰীক্ষাসমূহ শেষ কৰি দশম শ্ৰেণীত ভৰি দিবলৈ সক্ষম হৈছিল। ভাৰতীয়ে যোধপুৰৰ জয় নাৰায়ণ ব্যাস বিশ্ববিদ্যালয়ত মনোবিজ্ঞানত ডক্টৰেট ডিগ্ৰী লাভ কৰে।

তেওঁ নিজৰ সামাজিক কৰ্মৰ বাবে জীৱনৰ বিভিন্ন সময়ত মৃত্যু আৰু ধৰ্ষণৰ ভাবুকিৰ সন্মুখীন হৈছে। তেওঁ প্ৰতিষ্ঠা কৰা সাৰথী ট্ৰাষ্টে ৬ হাজাৰৰো অধিক শিশু আৰু ৫৫০০ মহিলাক পুনৰ সংস্থাপন কৰিছে। ২০১১ চনত প্ৰতিষ্ঠা হোৱাৰ পিছৰে পৰা ভাৰতীৰ দলটোৱে ৪৪টাতকৈও অধিক বাল্যবিবাহ বাতিল কৰাৰ লগতে ১৪০০ৰো অধিক বাল্যবিবাহ বন্ধ কৰি দিছে।

তথ্যসূত্ৰ

শ্ৰেণী:সমাজকৰ্মী
শ্ৰেণী:ভাৰতৰ মহিলা সমাজকৰ্মী
অন্বিতা অব্বী

অন্বিতা অব্বী (; জন্মঃ ৯ জানুৱাৰি ১৯৪৯) এগৰাকী ভাৰতীয় ভাষাতত্ত্ববিদ আৰু সংখ্যালঘু ভাষাৰ পণ্ডিত। তেওঁ দক্ষিণ এছিয়াৰ জনজাতীয় ভাষা আৰু অন্যান্য সংখ্যালঘু ভাষা বিষয়ক অধ্যয়নৰ বাবে পৰিচিত। ২০১৩ চনত ভাষাবিজ্ঞানলৈ আগবঢে়াৱা অৱদানৰ বাবে ভাৰত চৰকাৰে তেওঁক দেশৰ চতুৰ্থ সৰ্বোচ্চ অসামৰিক সন্মান পদ্মশ্ৰীৰে সন্মানিত কৰে‍।

জীৱনী

১৯৪৯ চনৰ ৯ জানুৱাৰীত আগ্ৰাৰ এটা পৰিয়ালত অন্বিতা অব্বীৰ জন্ম, যিটো পৰিয়ালে‍ কেইবাজনো হিন্দী লেখকৰ জন্ম দিছিল। স্থানীয় প্ৰতিষ্ঠানসমূহত স্কুলীয়া শিক্ষা গ্ৰহণ কৰাৰ পিছত, তেওঁ ১৯৬৮ চনত দিল্লী বিশ্ববিদ্যালয়ৰ পৰা অৰ্থনীতিত (বি.এ. সন্মান) স্নাতক ডিগ্ৰী লাভ কৰে। বৰ্তমান তেওঁ নতুন দিল্লী বাস কৰে।

উত্তৰাধিকাৰ

ভাৰতৰ ছটা ভাষা পৰিয়ালৰ বিস্তৃত গৱেষণাৰ বাবে অন্বিতা অব্বীক কৃতিত্ব দিয়া হয় যিটো তেওঁ বিলুপ্তপ্ৰায় গ্ৰেট আন্দামানীজ ভাষাৰ নথিপত্ৰ প্ৰকল্প (ই এল ডি পি) প্ৰকল্পৰ অংশ হিচাপে কৰিছিল৷ ২০০৩-২০০৪ চনৰ তেওঁৰ অধ্যয়নে দুটা মহান আন্দামানী ভাষা জাৰাৱা আৰু অংগেৰ সুকীয়া বৈশিষ্ট্য চিনাক্ত কৰাত সহায় কৰিছে যিয়ে ভাৰতৰ ষষ্ঠ ভাষা পৰিয়ালৰ ধাৰণাটোক প্ৰসাৰিত কৰিছিল। পিছলৈ আন পণ্ডিতসকলে আন্দামানী লোকসকলৰ বিষয়ে‍ কৰা গৱেষণাই অঞ্চলটোৰ দুটা সুকীয়া হেপ্ল’গ্ৰুপ আৱিষ্কাৰ কৰি অব্বীৰ তথ্য নিশ্চিত কৰা বুলি প্ৰতৱেদন দাখিল কৰিছে‍ অৰ্থাৎ এম৩১ আৰু এম৩২। তেওঁৰ লেখাবোৰে ভাষাৰ প্ৰকাৰবিদ্যা, গাঁথনি আৰু নৃগোষ্ঠীয় দিশ আৰু সেইবোৰৰ নথি-পত্ৰক সামৰি লৈছে।

বঁটা আৰু স্বীকৃতি

অন্বিতা অব্বীক কেইবাটাও অনুষ্ঠান আৰু প্ৰতিষ্ঠানে সন্মানিত কৰিছে। তেওঁ জাৰ্মানীৰ লেইপজিগ মেক্স প্লাঙ্ক ইনষ্টিটিউট অৱ ইভোলিউশ্যনৰী এন্থ্ৰ'প'লজিত তিনি বছৰৰ বাবে‍ (২০০০, ২০০৩ আৰু ২০১০ চন) বাবে ভিজিটিং বিজ্ঞানীৰ পদত অধিষ্ঠিত হৈছে। তেওঁ ২০১১ চনত লণ্ডন বিশ্ববিদ্যালয়ৰ এছ.অ '.এ.এছ.-ৰ লেভাৰহুম অধ্যাপক আছিল আৰু ১৯৯০ চনত আমেৰিকা যুক্তৰাষ্ট্ৰৰ নিউয়ৰ্কৰ কৰ্নেল বিশ্ববিদ্যালয়ৰ মানৱতা আৰু সামাজিক বিজ্ঞানৰ ফেল' আৰু ২০০৩ চনত মেলবৰ্ণৰ লা ট্ৰব বিশ্ববিদ্যালয় ভিজিটিং ফেল' আছিল। অবি ২০১০-২০১১-ৰ সময়ত অষ্ট্ৰেলিয়াৰ জেমছ কুক বিশ্ববিদ্যালয় কেয়াৰ্নছ ইনষ্টিটিউটত ভিজিটিং অধ্যাপক আছিল। তেওঁ লাভ কৰা আন কিছুমান সন্মান হ'লঃ

আমেৰিকাৰ লিংগুষ্টিক ছ'চাইটিৰ কেনেথ হেল বঁটা। 'ভাৰতৰ ভাষাসমূহৰ নথি-পত্ৰ আৰু বৰ্ণনাৰ ক্ষেত্ৰত জীৱনজোৰা আগবঢ়োৱা অসামান্য অৱদানৰ বাবে, বিশেষকৈ এছিয়া আৰু ওচেনিয়াৰ জনসাধাৰণক বুজাৰ ক্ষেত্ৰতে এক গুৰুত্বপূৰ্ণ বিচ্ছিন্ন ভাষা গ্ৰেট আন্দামানীজ ভাষাৰ নথি-পত্ৰলৈ তেওঁৰ অসাধাৰণ অৱদানসমূহৰ বাবে। ' ২০১৫।
ৰাষ্ট্ৰীয় লোক ভাষা সন্মান - গান্ধী হিন্দুস্তানী সাহিত্য সভা - ২০০৩।
ফেল'শ্বিপ-অল ইণ্ডিয়া ইনষ্টিটিউট অৱ এডভান্সড ষ্টাডি, চিমলা - ২০০১।
স্বৰ্ণ পদক - দিল্লী বিশ্ববিদ্যালয় -১৯৭০।

তথ্যসূত্ৰ

শ্ৰেণী:জীৱিত ব্যক্তি
শ্ৰেণী:ভাৰতীয় নাৰী
শ্ৰেণী:বিংশ শতিকাৰ ভাৰতীয় মহিলা বিজ্ঞানী
শ্বামাল (বতাহ)

শ্বামাল ইৰাক আৰু পাৰস্য উপসাগৰীয় ৰাষ্ট্ৰসমূহৰ ওপৰেৰে (চৌদি আৰব আৰু কুৱেইটকে ধৰি) বৈ যোৱা উত্তৰ-পশ্চিম দিশৰ পৰা বলা বতাহ, দিনৰ ভাগত প্ৰায়ে প্ৰবল, কিন্তু ৰাতি তীব্ৰতা হ্ৰাস পায়। এই বতৰৰ প্ৰভাৱ বছৰত এবাৰ বা কেইবাবাৰো হয়, বেছিভাগেই গ্ৰীষ্মকালত হয়, কিন্তু কেতিয়াবা শীতকালতো হোৱা দেখা যায়।

শীতকালীন শ্বামাল

ইৰাকত, য’ত শীতকালীন ধুমুহাই ভূ-খণ্ডলৈ প্ৰচণ্ড বৰফ আনিব পাৰে, তাত ধূলিৰ তৰপ এটা বৰফৰ খণ্ডৰ ওপৰত ৰৈ যাব পাৰে।

শীতকালীন শ্বামাল ঠাণ্ডা ফ্ৰণ্ট পাৰ হোৱাৰ পিছত উপদ্বীপৰ ওপৰৰ উচ্চ চাপযুক্ত অঞ্চলত শক্তিশালী হৈ পৰে আৰু পাৰস্য উপসাগৰৰ পূব অঞ্চলৰ ওপৰত নিম্ন চাপযুক্ত অঞ্চলত গভীৰ ট্ৰাফত নিজকে বজাই ৰাখে।

প্ৰভাৱ

সাধাৰণতে শ্বামাল তিনিৰপৰা পাঁচ দিনলৈকে থাকে। ধূলি আৰু বালিৰ ধুমুহা কেইবা হাজাৰ ফুট গভীৰ। বতাহৰ গতিবেগ ঘণ্টাত ৭০ কিলোমিটাৰ (ঘণ্টাত ৪৩ মাইল) পৰ্যন্ত হ’ব পাৰে। এনে ঘটনাই স্বাস্থ্য আৰু পৰিবহণত প্ৰভাৱ পেলাব পাৰে, কাৰণ দৃশ্যমানতা সীমিত হৈ পৰে, আৰু কিছুমান বিমান বাতিল হয়। বালিৰ ঢিপবোৰ পথত জমা হয় আৰু আঁতৰাবলৈ যথেষ্ট কষ্টৰ প্ৰয়োজন হয়। কিছুমান আন্তঃগাঁথনি, যেনে ৰাস্তাৰ চিন, শ্বামালৰ ফলত ক্ষতিগ্ৰস্ত হয়।

উদাহৰণ

ওমানৰ জীৱাশ্ম প্ৰবালৰ ওপৰত হোকাইডো বিশ্ববিদ্যালয়ে কৰা এক অধ্যয়নে প্ৰমাণ দিয়ে যে খ্ৰীষ্টপূৰ্ব ২২০০ চনৰ আশে-পাশে শীতকালীন শ্বামাল ঋতু দীঘলীয়া হোৱাৰ বাবে জলসিঞ্চিত পথাৰসমূহৰ লৱণাক্ত হৈ পৰিছিল; সেয়েহে শস্য উৎপাদনৰ নাটকীয়ভাৱে হ্ৰাস পাই ব্যাপক দুৰ্ভিক্ষৰ সূচনা কৰে আৰু শেষত প্ৰাচীন আক্কাদিয়ান সাম্ৰাজ্যৰ পতন ঘটায়।

কিছুমান অনুসন্ধানত এইটোও কোৱা হৈছে যে গ্ৰীষ্মকালত পশ্চিম এছিয়াৰ অঞ্চলসমূহৰ ওপৰত সৃষ্টি হোৱা ধূলিৰ ধুমুহাই আঞ্চলিক পৰিসঞ্চালনৰ বৈশিষ্ট্য সলনি কৰিব পাৰে, আনকি ভাৰতৰ গ্ৰীষ্মকালীন বাৰিষাৰ বৰষুণকো প্ৰভাবিত কৰিব পাৰে।

২০০৫ চনৰ ৮ আগষ্টত এটা শ্বামালৰ ফলত হোৱা এটা উল্লেখযোগ্য ধুমুহাই বাগদাদক বালিৰে আৱৰি ধৰে, যাৰ ফলত প্ৰায় সকলো দোকান আৰু ৰাজহুৱা কাৰ্যকলাপ বন্ধ হৈ পৰে। এই ধুমুহাই বাগদাদৰ ইয়াৰমুক হাস্পতালকো আগুৰি ধৰে, য'ত শ্বাস-প্ৰশ্বাসজনিত অসুবিধাগ্ৰস্ত হাজাৰতকৈ অধিক লোকৰ চিকিৎসা কৰা হয়। ২০০৮ চনৰ ১–৪ ফেব্ৰুৱাৰীৰপৰা আৰব সাগৰৰ ওপৰেৰে প্ৰৱাহিত হোৱা এটা শ্বামাল বতাহৰ সৈতে এক বৃহৎ ধূলিৰ ধুমুহা জড়িত হৈ পৰিছিল। ধূলিৰ ধুমুহাৰ আগৰ প্ৰান্তটো অনুমাণিক ২০ কিলোমিটাৰ প্ৰতি ঘণ্টাত গতি কৰিছিল আৰু এটা সময়ত ছোমালিয়াৰ মুকদিশ্বোৰপৰা ভাৰতৰ মুম্বাইলৈকে বিস্তৃত হৈছিল। এই ধুমুহাৰ ধূলিয়ে ক্ৰীড়া সংবাদ মাধ্যমত গুৰুত্ব লাভ কৰিছিল যেতিয়া ই টাইগাৰ উডছে খেলি থকা ডুবাই ডেজাৰ্ট ক্লাছিক গলফ প্ৰতিযোগিতাত বিয়পি পৰিছিল।

২০২২ চনৰ মে’ মাহত বাগদাদ, আল আনবাৰ আৰু নাজাফ গভৰ্ণৰেটত এজন লোকৰ মৃত্যু হোৱাৰ লগতে ৫ হাজাৰ লোকক উশাহ-নিশাহৰ সমস্যাত ভৰ্তি কৰা হৈছিল,শ্বামাল বলাৰ বাবে সেই অঞ্চলসমূহৰ আকাশ কমলাবুলীয়া হৈ পৰিছিল।

তথ্যসূত্ৰ

শ্ৰেণী:বতাহ
ৰক্তেশ্বৰী

ৰক্তেশ্বৰী এগৰাকী হিন্দু দেৱী। তেওঁক আদি পৰাশক্তিৰ এটা দিশ হিচাপে চিনাক্ত কৰা হয়, যাক দুৰ্গা পৰমেশ্বৰী বুলিও কোৱা হয়। মূলতঃ পৰশুৰাম ক্ষেত্ৰত পূজা কৰা হিন্দু দেৱীৰ এটা প্ৰধান আৰু জনপ্ৰিয় ৰূপ। ৰক্তেশ্বৰী হৈছে তুলুনাডুৰ ইস্ত-দেৱতা (তত্ত্বাৱধায়ক দেৱতা)। বিশ্বব্ৰহ্মাণ্ডৰ ঐশ্বৰিক মাতৃ, কিছুমান স্থানীয় বিশ্বাস অনুসৰি সৰু আই আৰু ঋতুস্ৰাৱৰ ৰক্তক্ষৰণৰ বিকাৰৰ দৰে ৰোগ (মংগল গ্ৰহে শৰীৰৰ ব্যক্তিগত অংশকো প্ৰতিনিধিত্ব কৰে) ৰক্তেশ্বৰী পূজা কৰিলে আৰোগ্য হয়।

ৰক্তেশ্বৰীৰ বামমাৰ্গ পূজা লোককথাৰ ধাৰাত নুই কৰা হোৱা নাই। দ্ৰাবিড় তুলু মৌখিক লোক সাহিত্যত উল্লেখ কৰা অনুসৰি লোক পৰিবেশনত সংগীত, লোকনৃত্য, আবৃত্তি আৰু অন্যান্য বিশৃংখল সাজ-পোছাকক ব্যৱহাৰত গুৰুত্ব দিয়া হয়, গো ঘিঁউৰ চাকি আৰু সেন্দূৰ ৰক্তেশ্বৰীক আন যিকোনো পূজাৰ দৰেই সাধাৰণ ঘৰুৱা পূজাত সন্তুষ্ট কৰিবলৈ আগবঢ়োৱা হয়।

মন্দিৰ

শ্ৰী মেৰু(শ্ৰীচক্ৰৰ ৩ মাত্ৰিক ৰূপ)
পৰশুৰাম ক্ষেত্ৰ বুলি গণ্য কৰা কংকন, উপকূলীয় কৰ্ণাটক আৰু কেৰালাৰ অঞ্চলত ৰক্তেশ্বৰীক উৎসৰ্গিত অসংখ্য মন্দিৰ আছে। ব্ৰাহ্মণ আৰু অন্যান্য হিন্দুৰ দ্বাৰা ৰক্তেশ্বৰীক মূলস্থানত কৰা পূজা দক্ষিণ কেনাৰাত বিখ্যাত।

ৰাক্তেশ্বৰীক দক্ষিণাচাৰ পৰম্পৰাত শ্ৰীচক্ৰবাশিনী হিচাপে চিত্ৰিত কৰা হৈছে আৰু দুৰ্গা সূক্ত আৰু শ্ৰী সূক্তৰ দ্বাৰা দুৰ্গা পৰমেশ্বৰী হিচাপে পূজা কৰা হৈছে।

স্বৰূপ বৰ্ণন

দেৱী মহাত্যামৰ মতে বৈষম্য দূৰীকৰণক প্ৰতিনিধিত্ব কৰা আদি পৰশক্তিৰ অন্যতম ঐশ্বৰিক অস্ত্ৰ তৰোৱাল দেৱী ৰক্তেশ্বৰীৰ প্ৰতীকী ৰূপ। শ্ৰীচক্ৰৰ চোকা অংশ পৰম দেৱী দুৰ্গা পৰমেশ্বৰীৰ এক চিনাকি ৰূপ।

তথ্যসূত্ৰ

শ্ৰেণী:হিন্দু দেৱী